JKW-KABUM-08-NYA-007-005-wylie
tshem bu lugs kyi nyams len shin tu bsdus pa/ thugs rje chen po tshem bu lugs kyi nyams len shin tu bsdus pa zung 'jug bde lam zhes bya ba bzhugs so/__/na mo gu ru b+h+yaH__'dir thugs rje chen po tshem bu lugs kyi gdams pa zab mo mdor bsdus te nyams su blang ba'i tshul la sngon 'gro/__dngos gzhi/__rjes so/__/dang po ni/__skyabs yul gsal btab ste/__khyab bdag rdo rje 'chang dbang nas bzung ste/__/drin chen rtsa ba'i bla ma'i bar byon pa'i/__/dmar khrid brgyud pa'i bla ma thams cad la/__/mi phyed snying nas gus pas gsol 'debs na/__/nges 'byung snying rje byang chub sems gnyis dang /__/mos gus bla ma'i rnal 'byor mthar phyin zhing /__/bskyed rdzogs zung 'jug myur lam la brten nas/__/sku bzhi'i 'bras bu 'grub par byin gyis rlobs/__/zhes brgyud pa'i gsol 'debs sngon du 'gro bas/__skyabs sems ni/__bdag sogs 'gro kun deng nas byang chub bar/__/bla ma dkon mchog gsum la skyabs su mchi/__/gzhan don rdzogs pa'i sangs rgyas thob bya'i phyir/__/zab mo'i rnal 'byor nyams su blang bar bgyi/__/lan gsum/__spro na rdor sems sgom bzlas ni/__rang gi spyi bor bla ma rdo rje sems/__/yab yum mnyam sbyor thugs ka'i sngags phreng las/__/'od 'phros 'phags mchod 'gro kun sgrib gnyis sbyangs/__/bdud rtsi'i rgyun babs nad gdon sdig sgrib dag__/shes na yi ge brgya pa dang /__mi shes na/__oM badz+ra sa twa AH__ci nus bzla/__rdor sems 'od zhu rang la gnyis med thim/__/bla ma'i rnal 'byor ni/__rang mdun nam mkhar seng ges bteg pa yi/__/rin chen khri dang pad zla nyi ma'i steng /__/rtsa ba'i bla ma sangs rgyas rdo rje 'chang /__/sku mdog sngon po rdor dril thugs kar bsnol/__/dar dang rin chen rgyan rdzogs skyil krung bzhugs/__/gnas gsum yi ge gsum gyis mtshan pa las/__/'od 'phros bla ma yi dam mchog gsum dang /__/chos srung nor lha'i tshogs kun spyan drangs thim/__/skyabs gnas thams cad 'dus pa'i ngo bor gyur/__/de nas/__sa gzhi spos chus byugs shing sogs maN+Dal dbul/__bla ma sangs rgyas bla ma chos/__/de bzhin bla ma dge 'dun te/__/bla ma dpal ldan rdo rje 'chang /__/gsol ba 'debs so byin gyis rlobs/__/lan gsum/__zhes pas gsol btab spyi bo'i bla ma nyid/__/bde ba chen po'i ngo bor 'od du zhu/__/rang la thim pas rang gi sgo gsum dang /__/dpal ldan bla ma'i gsang gsum dbyer med gyur/__/ces spros bral gnyug ma'i ngang du mnyam par gzhag__/gnyis pa dngos gzhi bskyed rdzogs zung 'brel ni/__oM swa b+hA wa shud+d+haHsarba d+harmAHswa b+hA wa shud+d+ho\u0f85 haM/__stong pa'i ngang las skad cig dran rdzogs su/__/pad zla'i steng du rang nyid spyan ras gzigs/__/dkar gsal zhi 'dzum zhal gcig phyag bzhi pa/__/dang po'i phyag gnyis thugs kar thal mo sbyar/__/g.yas g.yon 'og mas shel phreng pad dkar bsnams/__/mtshan dpe'i dpal 'bar dar dang rin chen brgyan/__/zhabs gnyis rdo rje'i skyil krung drang por bzhugs/__/gnas gsum oM dkar AHdmar hU~M mthing ga__/thugs ka'i dbus su zla steng hrIHdkar po/__/de las 'od 'phros rang 'dra'i ye shes pa/__/yi dam lha tshogs 'khor bcas spyan drangs thim/__/rang nyid yi dam kun 'dus ngo bor gyur/__/slar yang 'od 'phros rtsa ba'i bla ma nyid/__/spyan drangs bdud rtsi'i rgyun gyis dbang bskur bas/__/sku gang sgrib dag gyen du 'khyil ba'i dbus/__/bla ma kun 'dus mgon po 'od dpag med/__/rigs bdag tshul du dges bzhin bzhugs par gyur/__/ces lhar snang sgyu ma lta bu dang sems nyid ma bcos pa'i ngo bo bskyed rdzogs zung 'jug gi ngang du mnyam par gzhag__/bzlas pa bya ba ni/__rang gi thugs ka'i sngags phreng 'od zer gyis/__/sras bcas rgyal ba'i gsung gi byin rlabs bsdus/__/bdag dang 'gro kun thugs rje chen po'i skur/__/gsal bas grags stong sngags kyi bzlas pa bya/__/oM ma N-i pad+me hU~M/__ci nus mthar/__bcom ldan 'phags pa spyan ras gzigs dbang gis/__/bdag sogs 'gro kun byin gyis brlab tu gsol/__/snod bcud 'od zhu rang thim 'od gsal ngang /__/zung 'jug thugs rje chen po'i rnam par gyur/__/gsum pa rjes bsngo smon zung 'brel ni/__dge ba 'di yis bdag sogs sems can kun/__/tshe 'dir tshe ring nad med dam chos ldan/__/phyi ma bde ba can gyi zhing skyes nas/__/'od dpag med mgon go 'phang myur thob shog__/ces bsngo smon ci shes byas nas/__snang grags rig gsum lha sngags chos sku'i lam khyer dang ma bral bas spyod lam la 'jug go/__/zhes pa'ang 'dus pa stong phrag thal pa la lam 'di'i bskyed rdzogs thun mong tsam bshad pa'i skabs/__bla ma'i byin rlabs kyis bskyangs ba 'jam dbyangs mkhyen brtse'i dbang pos blo dman rnams la phan pa'i bsam pas tshar chen rdo rje 'chang yab sras kyi gsung ji lta ba bzhin mdor bsdus te bris pa'i dge bas 'gro kun nub phyogs bde ba can gyi zhing khams su skye ba'i rgyur gyur cig//